Aktuálny ročník festivalu organizuje Hudobné centrum v spolupráci s Rozhlasom a televíziou Slovenska. Ako ďalej agentúru SITA informovali z Hudobného centra, pozývajú na 11 koncertov, na ktorých zaznie viac než 50 diel od 43 hudobných skladateľov, z toho väčšina v slovenskej alebo svetovej premiére.
Na objednávku festivalu vznikli tento rok tri nové diela z pera mladých autorov Petra Duchnického, Želislavy Sojak Subotič a Lenky Novosedlíkovej. Svetovú premiéru budú mať na festivale i diela ďalších našich skladateľov – Viery Janárčekovej, Oľgy Kroupovej, Mariána Lejavu, a tiež skladby poľského autora Andrzeja Kwiecinského a litovsko-arménskeho skladateľa Andriusa Arutiuniana. Slovenskému publiku sa predstavia popredné zahraničné súbory a sólisti, medzi inými japonský flautista Tosiya Suzuki, sláčikové kvarteto Minguet Quartett z Nemecka, Orkiestra Muzyki Nowej z Katovíc, Synaesthesis Ensemble z Vilniusu či jeden z prominentných rakúskych súborov súčasnej hudby Österreichisches Ensemble für neue Musik.
Slovenské interpretačné umenie budú zastupovať Magdaléna Bajuszová, Miki Skuta, Diana Buffa, Ivan Buffa, Martin Adámek, Milan Paľa, Ondrej Veselý, Mario Košik, Marián Lejava, súbory Quasars Ensemble, Mucha Quartet a Ensemble Spectrum, ako aj domáce symfonického orchestre – Štátna filharmónia Košice a Symfonický orchester Slovenského rozhlasu.
Program 14. ročníka festivalu Melos-Étos ponúka viacero tematických línií. Otvárací koncert 7. novembra prinesie hudobnú poetiku sláčikových kvartet súčasných skladateľov z Nemecka. Štátna filharmónia Košice sa v nasledujúci deň (8.11.) predstaví s orchestrálnymi kompozíciami s duchovným posolstvom. Náročná tvorba súčasných skladateľov z Talianska, Japonska, Austrálie a USA zaznieť 9. 11. v naštudovaní súboru Quasars Ensemble. Koncert Symfonického orchestra Slovenského rozhlasu (10.11.) sa ponesie v duchu fínskej a estónskej tvorby. Spojenie komorného súboru a rôznorodých sólistov (dva klavíry, husle, soprán) bude základom programu telesa Orkiestra Muzyki Nowej 11. novembra.
Klavírny recitál Magdalény Bajuszovej na nedeľnom matiné v Mirbachovom paláci (12.11.) pripomenie nedožité 85. narodeniny a 10. výročia úmrtia skladateľa Ilju Zeljenku. V ten istý deň popoludní v Koncertnej sieni Dvorana VŠMU zaznie koncert mladých hudobníkov z Ensemble Spectrum. Vrcholom tohto dňa a aj jedným z vrcholov festivalu má byť nočný koncert Tosiyu Suzukiho v Koncertnej sieni Klarisky, kde zaznie výlučne sólová tvorba pre rôzne druhy zobcových fláut. Litovský Synaesthesis Ensemble 13. novembra ponúkne hudbu postminimalistických amerických skladateľov a v druhej časti koncertu experimentálny projekt Andriusa Arutiuniana. Rezidenčný súbor Rádia Devín Mucha Quartet a klarinetista Martin Adámek predstavia 14. novembra súznenie klarinetu a sláčikových nástrojov v domácej i zahraničnej tvorbe.
Napokon v stredu 15. novembra festival uzavrie profilový koncert jubilujúceho francúzskeho skladateľa Tristana Muraila v podaní klaviristu Mikiho Skutu a súboru Österreichisches Ensemble für neue Musik.
Popri hlavnom programe sú tradične súčasťou festivalu i sprievodné podujatia. Ako spomienka na významného skladateľa filmovej hudby Ilju Zeljenku sa v spolupráci so Slovenským filmovým ústavom premietnu od 9. do 15. novembra, vždy o 16:30 v Kine Lumiére filmy s autorovou hudbou. Projekciám bude v stredu 8. novembra predchádzať spomienková diskusia Vladimíra Godára s režisérmi Eduardom Grečnerom a Ivanom Ostrochovským, spojená s projekciami dokumentárnych filmov. K sprievodným podujatiam festivalu patrí i predstavenie hudobno-spevácko-divadelného projektu William Shakespeare Sonety 2016, ktoré sa uskutoční 14. novembra o 14:30 v Divadle SĽUK v Rusovciach.